  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Сьӧлта ёросысь Егоровцы гуртысь 500-лэсь трос аръем пужым «Деревья – памятники живой Природы» программалэн вожвылъяськоназ «Российское дерево года – 2023» ним понна нюръяське. Со сярысь Удмуртиысь тӧролэн но кивалтэтлэн пресс-службазы ивортӥз. Пужымлэн «Самая высокая сосна республики» но «Самое широкое в обхвате хвойное дерево» дано нимъёсыз вань ни. Писпулэн ӝуждалаез 26 метр, зӧклатаез 5 метрлэсь трос. Дунъянъёсъя, пужымлы 570-610 ар котыр. Писпулэн историез но тунсыко: котыр нюлэсъёсы Нижний Новгород губерниысь вашкала осконзы понна зӥбонлэсь пегӟем староверъёс улыны интыяськылӥллям. Нюлэсъёсты выль улон инты улэ кораллям. Нош одӥгзэ тужгес но бадӟымзэ но юнзэ писпуэз, шаертодосчиос верамъя, громоотвод интые келляллям. Та пужым но сыӵе писпу вал, луоз. Пужым гурт улонлэн шорсюлэмыз вал – со котырын гурт шулдыръяськонъёс ортчылӥзы, пумиськонъёс радъяськизы, синмаськем муртъёс адӟиськылӥзы. « Егоровцы гуртысь пужым 2013-тӥ арын ай «Деревья – памятники живой природы» огъяросси программая паймымон писпуослэн лыдметазы (реестразы) пыриз. Со Удмурт Элькунын экологи туризмлэн одӥгез интыез луыны быгатэ » Денис Удалов, Удмуртиысь инкуазь узырлыкъёсъя но инкуазез утёнъя министр Вожвылъяськонын вормем писпу «Здоровый лес» эксперт центрлэсь писпу утялтонэн вырись ӧнерчиосын тазамытон ужрадъёс ортчытон понна сертификат утоз. Со пужымлэсь улонзэ трос аръёслы кемалыгес карыны но вуоно выжыосты солэн аспӧртэмлыко историеныз тодматыны луонлык сётоз. Вожвылъяськон кӧня ке люкетлы люкиськоз. Россиысь писпуэз быръён понна куара сётон конкурслэн сайтаз 1-тӥ куартолэзьысен 1-тӥ гудырикошконозь ортчоз. Тодэ вайытом, Дэбес ёросысь пужымез Россыись трос арлыдъем писпуосын йӧскалык лыдметэ пыртӥзы. Тегъёс: писпуос инкуазь Сьӧлта Удмуртия  